ฉะเชิงเทรา ลุยจับ ตู้คีบตุ๊กตา หวั่นมอมเมาเด็ก ชี้ผิดกฎหมายการพนัน 
ฉะเชิงเทรา บูรณาการร่วมหลายหน่วยงาน ลุยจับ ตู้คีบตุ๊กตา หรือตู้ฝึกทักษะ เข้าข่ายผิดกฎหมายการพนัน หวั่นมอมเมานักเรียน-นักศึกษาในช่วงเปิดเทอมผู้สื่อข่าวรายงานว่า เมื่อช่วงเย็นของวันที่ 17 สิงหาคม 2563 นายธนสรรค์ วงศ์เที่ยง ผู้ช่วยป้องกันจังหวัดฉะเชิงเทรา ได้นำกำลังเจ้าหน้าที่ฝ่ายปกครอง และเจ้าหน้าที่ชุดจัดระเบียบสังคมจังหวัดฉะเชิงเทรา ซึ่งเป็นการบูรณาการร่วมกับเจ้าหน้าที่ฝ่ายปกครองอำเภอ เจ้าหน้าที่ตำรวจ เจ้าหน้าที่ตำรวจตรวจคนเข้าเมือง เจ้าหน้าที่ยุติธรรมจังหวัด เจ้าหน้าที่วัฒนธรรมจังหวัด เจ้าหน้าที่พัฒนาสังคมและความมั่นคงของมนุษย์จังหวัด เจ้าหน้าที่สาธารณสุข เจ้าหน้าที่เทศบาลเมืองฉะเชิงเทรา เข้าทำการตรวจสอบร้านเกมและเครื่องเล่นเกมภายในห้างสรรพสินค้า 3 แห่งภายในตัวเมืองฉะเชิงเทรา เพื่อควบคุมและตรวจสอบให้ผู้ประกอบการร้านเกม และเครื่องเล่นเกมปฏิบัติตามกฎหมาย โดยห้ามนักเรียน-นักศึกษาเข้ามาเล่นหรือใช้บริการในช่วงเวลาตามที่กฎหมายกำหนด ห้ามจัดหรือแอบแฝงให้มีการเล่นเกมในลักษณะที่เป็นการพนันเด็ดขาดซึ่งผลการตรวจในครั้งนี้ทางเจ้าหน้าที่พบตู้คีบตุ๊กตาหลายเครื่อง ทั้งที่ยังเปิดให้บริการ และอีกหลายเครื่องได้ปิดให้บริการและเก็บแอบไว้ที่ด้านข้างเป็นที่เรียบร้อยแล้ว สำหรับตู้คีบตุ๊กตาหยอดเหรียญมีความผิดกฎหมายในด้านการพนัน เนื่องจากใช้เงินที่หยอดมีมูลค่าน้อยกว่าของรางวัลในตู้ และมีการแพ้ชนะระหว่างผู้เล่นกับเครื่อง ซึ่งชี้ชัดให้เห็นว่าตู้คีบตุ๊กตาหยอดเหรียญไม่ได้เล่นเพื่อความสนุกสนานเพลิดเพลินเท่านั้น แต่ยังมีลักษณะเป็นการพนันที่ผ่านมากระทรวงมหาดไทยมีการคุมเข้มตรวจจับ ตู้คีบตุ๊กตา หรือที่เรียกว่า ตู้ฝึกทักษะ เพื่อหลบเลี่ยงกฎหมาย แต่ผลลัพธ์ไม่ต่างกัน เพราะเข้าข่าย ผิดกฎหมายการพนัน ซึ่งในการนี้ทางเจ้าหน้าที่ได้สั่งให้ยุติการให้บริการ พร้อมกับให้บริษัทที่รับผิดชอบตู้คีบตุ๊กตามาดำเนินการจัดเก็บกลับภายในกำหนดระยะเวลาที่ได้กำหนดไว้ มิเช่นนั้นทางเจ้าหน้าที่จะทำการตรวจยึด และดำเนินคดีตามกฎหมาย หากพบว่ายังนำตู้คีบตุ๊กตาออกมาให้บริการกับเด็กและเยาวชนที่เข้ามาเล่นหรือใช้บริการสำหรับมาตรการดังกล่าวเป็นการป้องปรามมิให้มีการกระทำความผิด โดยเฉพาะในช่วงที่สถานศึกษาหลายแห่งเริ่มเปิดดำเนินการเรียนการสอนเต็มรูปแบบ ทำให้ช่วงหลังเลิกเรียนมักมีนักเรียนและเยาวชนเข้ามาเล่นเกมหรือใช้บริการเป็นจำนวนมาก.
ฉะเชิงเทรา บูรณาการร่วมหลายหน่วยงาน ลุยจับ ตู้คีบตุ๊กตา หรือตู้ฝึกทักษะ เข้าข่ายผิดกฎหมายการพนัน หวั่นมอมเมานักเรียน-นักศึกษาในช่วงเปิดเทอม
ตู้คีบตุ๊กตา,ตู้คีบตุ๊กตาผิดกฎหมาย,จับตู้คีบตุ๊กตา,การพนัน,ฉะเชิงเทรา,ตู้ฝึกทักษะ,ตู้คีบตุ๊กตา การพนัน,ข่าวทั่วไป